Хэкупсэ нэс
Жылагъуэ лэжьакIуэ цIэрыIуэ, хьэрычэтыщIэ Iэзэ, цIыху щыпкъэ, адыгэхэм илъэс куэд щIауэ хьэлэлу хуэлажьэ Джэрыджэ Хьэсэн Хьэнахъуэ и къуэм и ныбжьыр нобэ илъэс 70 ирокъу.
Шэрэдж щIыналъэм хыхьэ Жэмтхьэлэ къуажэм курыт еджапIэр къыщызыуха щIалэм хузэфIэкIащ Къэбэрдей-Балъкъэр къэрал университетым и диплому тIу зыIэригъэхьэн, языхэзымкIэ инженер-механикыу, адреймкIэ агроном IэщIагъэр иIэу.
Джэрыджэр IэнатIэ зэмылIэужьыгъуэхэм пэрытащ. Абыхэм ящыщщ къэралым зэхъуэкIыныгъэ инхэр щекIуэкIа зэманым республикэм и экономикэм дежкIэ мыхьэнэ ин дыдэ зиIэу къэгъуэгурыкIуа Налшык ерыскъы комбинатым и инженер нэхъыщхьэу ар зэрыщытар, мэкъумэш техникэм пыщIа IэнатIэхэм ящыщ зым къулыкъушхуэ зэрыщызэрихьар, нэгъуэщIхэри. Зи гугъу тщIа лъэхъэнэм къыкIэлъыкIуа илъэсхэм Хьэсэн хьэрычэт Iуэхум зритыжащ, а лъэныкъуэмкIи ехъулIэныгъэфIхэр къыщигъэлъэгъуащ.
И махуэ лъапIэм ирихьэлIэу Хьэсэн дохъуэхъу дяпэкIи и гъащIэр дахэу, зэIэбым щехъулIэрэ псэщIэ хилъхьэу, и Iуэху зехьэкIэр къыбгъэдэт и унагъуэм, и Iыхьлыхэм къыдаIыгърэ и зэфIэкIыр и ныбжьэгъу пажэхэм къыдаIэту, и гуащIэдэкIым и хъер илъагъужрэ къыпэкIуэм езыр щыгуфIыкIыжу, зытет щIыгум иджыри илъэс куэдкIэ лъэ быдэкIэ ирикIуэну.
Къалмыкъ Жылэбий,
ХьэфIыцIэ Мухьэмэд.
Джэрыджэ Хьэсэн и гъащIэм, къикIуа гъуэгуанэм
теухуа тхыгъэ ди къыдэкIыгъуэхэм ящыщ зым тетынущ.
